b"\n_START_ARTICLE_\nErnesto Sabato\n_START_SECTION_\nEl\xc3\xa4m\xc3\xa4\n_START_PARAGRAPH_\nSabato syntyi l\xc3\xa4hell\xc3\xa4 Buenos Airesia Rojasissa. H\xc3\xa4nell\xc3\xa4 on italialaisia ja italianalbanialaisia sukujuuria.H\xc3\xa4n liittyi opiskeluaikoinana kommunistisen puolueen nuorijaostoon ja nousi pian sen sihteeriksi. H\xc3\xa4n j\xc3\xa4tti puolueen vuonna 1934 Josif Stalinin suorittamien vainojen j\xc3\xa4lkeen. Sabato valmistui Universidad Nacional de La Platasta. H\xc3\xa4n t\xc3\xa4ydensi opintojaan Pariisissa ja ty\xc3\xb6skenteli siell\xc3\xa4 Curie-instituutissa. Toisen maailmansodan j\xc3\xa4lkeen h\xc3\xa4n siirtyi tieteen alalta kirjallisuuteen._NEWLINE_Sabaton kaunokirjallinen esikoisteos Tunneli ilmestyi espanjan kielell\xc3\xa4 vuonna 1948. Teos sai kiitosta muun muassa Thomas Mannilta ja Albert Camus'lta, joka k\xc3\xa4\xc3\xa4nsi sen ranskaksi. H\xc3\xa4n kirjoitti urallaan yhteens\xc3\xa4 kolme romaania. Tunnelin j\xc3\xa4lkeen ilmestyiv\xc3\xa4t Sankareista ja haudoista (1961) ja Abadd\xc3\xb3n el exterminador (1974). Viimeksi mainittu palkittiin Ranskassa parhaana ulkomaisena kirjana. Sabato sai urastaan muun muassa espanjankielisen kirjallisuuden Cervantes-palkinnon._NEWLINE_Presidentti Ra\xc3\xbal Alfons\xc3\xadn pyysi 1983 Sabatoa johtamaan komissiota, joka tutki Argentiinan sotilashallituksen tekemi\xc3\xa4 rikoksia vuosina 1976\xe2\x80\x931983. Komissio ker\xc3\xa4si hallinnon julmuuksista aineistoa 50\xc2\xa0000 sivua. Komission ty\xc3\xb6n ansiosta yhdeks\xc3\xa4n hallinnon j\xc3\xa4sent\xc3\xa4 asetettiin my\xc3\xb6hemmin rikoksista syytteisiin._NEWLINE_Sabato kuoli 99-vuotiaana huhtikuussa 2011 kotonaan Santos Lugaresissa. H\xc3\xa4n oli ennen kuolemaansa sairastanut pari viikkoa keuhkoputkentulehdusta."